Title: ประกาศกระทรวงการคลัง เรื่อง ผลการกู้เงินระยะสั้นเพื่อการปรับโครงสร้างหนี้ (พ.ร.บ. การบริหารหนี้สาธารณะฯ) ในปีงบประมาณ พ.ศ. 2561 ครั้งที่ 1

ประกาศกระทรวงการคลัง
เรื่อง ผลการกู้เงินระยะสั้นเพื่อการปรับโครงสร้างหนี้ (พ.ร.บ. การบริหารหนี้สาธารณะฯ)
ในปีงบประมาณ พ.ศ. ๒๕๖๑
ครั้งที่ ๑[๑]

อาศัยอำนาจตามความในมาตรา
๑๖ แห่งพระราชบัญญัติการบริหารหนี้สาธารณะ พ.ศ. ๒๕๔๘
และกฎกระทรวงกำหนดหลักเกณฑ์ วิธีการ และเงื่อนไขในการออก การซื้อขาย การโอน และการใช้ตราสารหนี้เป็นหลักประกัน
พ.ศ. ๒๕๕๐ กระทรวงการคลังขอประกาศให้ทราบทั่วกันว่า

กระทรวงการคลังโดยความเห็นชอบของคณะรัฐมนตรี
ตามมติเมื่อวันที่ ๓ กรกฎาคม ๒๕๖๑ อาศัยอำนาจตามความในมาตรา ๑๔ มาตรา ๒๐ (๓) และมาตรา ๒๔ (๑) แห่งพระราชบัญญัติการบริหารหนี้สาธารณะ พ.ศ. ๒๕๔๘ และที่แก้ไขเพิ่มเติม (ฉบับที่ ๒) พ.ศ. ๒๕๕๑ ได้ดำเนินการกู้เงินระยะสั้นเพื่อปรับโครงสร้างหนี้พันธบัตรออมทรัพย์ที่ครบกำหนด
โดยการออกตั๋วสัญญาใช้เงิน (PN) โดยมีสาระสำคัญและเงื่อนไขของการกู้เงิน
ดังนี้
๑. กระทรวงการคลังได้ดำเนินการกู้เงินระยะสั้นโดยวิธีการออก PN อายุเงินกู้ ๑ เดือนให้กับธนาคารออมสิน เป็นจำนวนเงิน ๒๐,๐๐๐ ล้านบาท
(สองหมื่นล้านบาทถ้วน) โดยมีอัตราดอกเบี้ยคงที่ร้อยละ
๑.๕๐๐๐๐ ต่อปี เพื่อนำมาใช้ในการปรับโครงสร้างหนี้พันธบัตรออมทรัพย์ที่ครบกำหนดในวันที่
๓ กันยายน ๒๕๖๑
๒. เบิกเงินกู้ทั้งจำนวนในวันที่ ๓ กันยายน ๒๕๖๑
๓. อายุเงินกู้ ๑ เดือน นับตั้งแต่วันที่ ๓ กันยายน ๒๕๖๑ ครบกำหนดชำระวันที่ ๓
ตุลาคม ๒๕๖๑
๔. การชำระคืนต้นเงินกู้ กระทรวงการคลังสามารถชำระคืนต้นเงินกู้ก่อนครบกำหนดได้ทั้งจำนวนหรือบางส่วนก็ได้
ทั้งนี้ กระทรวงการคลังจะแจ้งให้สถาบันการเงินทราบล่วงหน้าไม่น้อยกว่า ๒ วันทำการ โดยกระทรวงการคลังจะชำระดอกเบี้ยคงค้างของต้นเงินกู้ที่ค้างชำระ
พร้อมกับการชำระคืนต้นเงินกู้ก่อนกำหนดนั้น 
ทั้งนี้ ดอกเบี้ยคงค้างให้คำนวณนับตั้งแต่วันที่กระทรวงการคลังชำระคืนดอกเบี้ยครั้งล่าสุดจนถึงวันก่อนวันที่กระทรวงการคลังชำระคืนต้นเงินกู้ก่อนกำหนดโดยหากวันครบกำหนดชำระคืนต้นเงินกู้
ตรงกับวันหยุดตามประกาศธนาคารแห่งประเทศไทยให้เลื่อนไปชำระคืนในวันทำการถัดไป การคำนวณดอกเบี้ยให้ถือว่าหนึ่งปีมี
๓๖๕ วัน นับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง
๕. ไม่มีค่าธรรมเนียมและค่าใช้จ่ายใด ๆ

ประกาศ ณ วันที่ 1๖ สิงหาคม พ.ศ. ๒๕๖๑
จักรกฤศฏิ์  พาราพันธกุล
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง

ปุณิกา/ธนบดี/จัดทำ
๐๗ ธันวาคม ๒๕๖๑

[๑] ราชกิจจานุเบกษา
เล่ม ๑๓๕ ตอนพิเศษ ๒๗๔ ง/หน้า ๕/๑ พฤศจิกายน
๒๕๖๑